Μελέτη της αλληλεπίδρασης της λειτουργίας του θυρεοειδούς αδένα και της σεροτονίνης στην συναισθηματική ανάπτυξη των εφήβων
Authors: Αριανάς Γεώργιος 
Published: November 2022

Εισαγωγή: Η εργασία αυτή αφορά τους επιστημονικούς τομείς Χημείας, Περιβαλλοντικής Χημείας, Βιοχημείας, Βιολογίας, Παιδιατρικής Ενδοκρινολογίας και Ψυχολογίας. Ο υποκλινικός υποθυρεοειδισμός (SCH) χαρακτηρίζεται ενδοκρινολογικά η κατάσταση όπου η θυρεοτροπίνη (TSH) είναι οριακά αυξημένη, ενώ οι θυρεοειδικές ορμόνες (T3, T4) εξακολουθούν να είναι σε φυσιολογικά επίπεδα. Ο SCH επηρεάζει τις γνωστικές λειτουργίες του ατόμου όπως τη Συναισθηματική Νοημοσύνη (EQ). Η έκθεση σε χημικές ουσίες που δρουν ως ενδοκρινείς διαταράκτες(EDCs) αλλοιώνουν τις λειτουργίες του ενδοκρινικού συστήματος, μιμούμενες τις ορμόνες και προκαλούν δυσμενείς επιδράσεις στην υγεία.Σκοπός: Σκοπός της παρούσας μελέτης ήταν η εύρεση πιθανής συσχέτισης μεταξύ υποκλινικού υποθυρεοειδισμού και της διακύμανσης των επιπέδων σεροτονίνης ορού, αλλά και κατά πόσο επηρεάζουν τα παραπάνω, οι ανθρωπομετρικοί δείκτες, οι συνήθεις βιοχημικοί δείκτες(σάκχαρο, ηπατικό και λιπιδαιμικό προφίλ κ.α.) και η πιθανή έκθεση σε ενδοκρινείς διαταράκτες ήδη από την εμβρυική ηλικία. Επίσης, αν η έκθεση σε ενδοκρινείς διαταράκτες, ο θηλασμός και ο ποσοστιαίος δείκτης μάζας σώματος επηρεάζουν τη συναισθηματική νοημοσύνη αλλά και τους παραπάνω βιοχημικούς δείκτες, σε πληθυσμό μελέτης, εφήβων ηλικίας 11-19 ετών.Μεθοδολογία: Η παρούσα έρευνα ήταν μια συγχρονική μελέτη 237 ατόμων ηλικίας 11-19 ετών. Όλοι οι συμμετέχοντες συμπλήρωσαν το ερωτηματολογίου αυτοαξιολόγησης της συναισθηματικής νοημοσύνης TEIQue-ASF. Οι μητέρες αυτών συμπλήρωσαν ερωτηματολόγιο ιατρικού ιστορικού και συνηθειών που αφορούσε τη περίοδο της κύησης και του θηλασμού. Συλλέχθηκαν δείγματα αίματος από τους συμμετέχοντες. Πραγματοποιήθηκαν βιοχημικές, ορμονολογικές και ανοσολογικές εξετάσεις. Αποτελέσματα: Από τη μελέτη προέκυψε, ότι οι έφηβοι με υποκλινικό υποθυρεοειδισμό (SCH) είχαν χαμηλότερη βαθμολογία ολικής συναισθηματικής νοημοσύνης(EQ) (p<0,001), ευεξίας (p=0,025), αυτοελέγχου (p=0,029), συναισθηματικότητας, (p=0,029) και κοινωνικότητας (p=0,010) όπως και χαμηλότερες συγκεντρώσεις σεροτονίνης ορού (p<0,001). Βρέθηκε αρνητική συσχέτιση της θυρεοτροπίνης και των επίπεδων της σεροτονίνης (ρ<0,001). H TSH βρέθηκε να παρουσιάζει αρνητική συσχέτιση με την ηλικία(p=0.05) Ο SCH επηρεάζει αρνητικά τη σχολική επίδοση (p=0.001). Η Ευεξία EQ παρουσιάζει θετική συσχέτιση με την ελεύθερη θυροξίνη(p=0.040), η Κοινωνικότητα με τη συγκέντρωση της σεροτονίνης ορού (p=0.031). O SCH βρέθηκε συσχετίζεται θετικά με τον ποσοστιαίο ΔΜΣ, τη χοληστερόλη (p=0.014) και τα τριγλυκερίδια (p=0.001). Ο BMI% έχει θετική συσχέτιση με το Ουρικό οξύ(p=0.021), τη Σεροτονίνη ορού, (p=0.015), τη SGPT (p=0.014), τη γ-GT (p=0.000), τα τριγλυκερίδια (p=0.001) και αρνητική συσχέτιση με την HDL (p=0.000). Αν οι έφηβοι είχαν εκτεθεί σε BPA κατά τη διάρκεια της εμβρυικής ηλικίας τους είχαν χαμηλότερο στο Ολικό σκορ EQ (p=0.052) Συναισθηματικότητας (p = 0.051), υψηλότερα επίπεδα fT4 (p = 0.029), γ-GT (p = 0.009) και χαμηλότερα ουρίας (p = 0.013). Η έκθεση σε PCBs με αυξημένο ποσοστιαίο ΔΜΣ (p=0.003). To Σάκχαρο και το ουρικό οξύ επηρεάζεται από την έκθεση σε PFAs (p = 0.010) και (p = 0.020). Η έκθεση σε ανταγωνιστικούς αναστολείς του συμμεταφορέα ιωδιούχων, νατρίου αυξάνει τη πιθανότητα κατά 2.4 φορές να εμφανίσει σιδηροπενική αναιμία. Συμπεράσματα: Ο υποκλινικός υποθυρεοειδισμός στην εφηβεία, ελαττώνει τα επίπεδα της περιφερικής σεροτονίνης. Πρώτη φορά αναδεικνύεται μια αρνητική συσχέτιση ανάμεσα στον SCH και την EQ. Βρέθηκαν συσχετίσεις ανάμεσα στον ποσοστιαίο δείκτη μάζας σώματος, τις καθημερινές συνήθειες του ατόμου με τους βιοχημικούς δείκτες και όλα αυτά επηρεάζουν τις μετρήσεις της αυτοαξιολόγησης της συναισθηματικής νοημοσύνης. Η πρώιμη έκθεση σε ενδοκρινείς διαταράκτες κατά την εμβρυική ηλικία φαίνεται να επηρέασε την οργανική ανάπτυξη των παιδιών, επηρεάζοντας τις βιοχημικές τους εξετάσεις αλλά και την EQ.